‘क्याप’ उपन्यास में राजनैतिक क्रांति का समाजशास्त्रीय अध्ययन
-गंगुला ज्वाज्जल्या(OU)
‘क्याप’ हिंदी के विख्यात साहित्यकार ‘मनोहर श्याम जोशी’ द्वारा रचित उपन्यास है जिसके लिए उन्हें सन् 2005 में साहित्य अकादमी पुरस्कार से सम्मानित किया गया था | ‘क्याप’ कुमाउँनी भाषा का शब्द है, जिसका मतलब होता है – कुछ अजीब-सा, जो समझा न गया हो या अनबूझा सा, उल्लेखनीय है कि मनोहर श्याम जोशी मूल रूप से कुमायू से थे |     
उपन्यास का आरम्भ जोशी जी ने बेहद नाटकीय ढंग से किया है | फ्लैशबैक में कही गई ये कथा पहले पाठक को फस्कियादार के दुर्गम भौगोलिक स्वरुप और इतिहास से अवगत कराती है | इस इलाके की सामाजिक वर्ण व्यवस्था का मार्मिक चित्रण करते हुये जोशी जी लिखते हैं | डूम, जिनकी संख्या बहुत ज्यादा थी, भोजन पानी तो दूर सवर्ण की छाया भी नहीं छू सकते थे | अगर किसी काम से डूम को बुलाया जाता था तो घर के बाहर जिस भी जगह वो बैठता था उस जगह को सोने का स्पर्श पाये पानी से धोने और फिर गोबर से लीपना जरूरी होता था | फिर उस जगह पर और घरवालों पर गोमूत्र छिडकना आवश्यक माना जाता था |
	उपन्यास में मुख्य पात्र के साथ किया गया छुआछूत का वर्णन किया गया है –“मैं उर्बादत्तज्यू के घर के पिछवाड़े में भवानीदत्तज्यू से दान में मिली पीतल की थाली-कटोरी लिए खड़ा था कि घर का नौकर बासी रोटी-सब्जी दूर से उसमें गिरा देता था |” इस उपन्यास में फस्कियाधारों का इतिहास का विस्तार से वर्णन किया गया है | फस्कियाधारों के जानकारी दी गयी है | जैसे कि –“फस्कियाधारों ने पानी के आभाव में भी प्रसन्न रहना सीख लिए हैं | इसलिए किसी को जबरदस्ती शीतल जल से नहलाना घोर अपराध समझा जाता है | दूसरी यह कि उस अत्यंत ठण्डे प्रदेश के निवासी बिलैती नाच तक के लिए कपडे नहीं उतारते | तीसरी यह कि माननीय आज जल्दबाजी में आप जो कुछ मानिनी हल्ली के साथ कर चुके हैं, उसके बाद आपका उसके साथ कुछ भी कर सकना असंभवप्राय है |” प्रकृति को पूजने वाले फस्कियाधार वासियों को हैरीसन ने प्रकृति को दुहना सिखाया | उसने उन्हें कस्तूरी मृग और मुनाल पक्षी को बन्दूक से मारना सिखाया |”  
	क्रांतिकारी विचारों वाला डूम जाती के एक दलित जो इस उपन्यास का मुख्य पात्र है, जो कहानी को पाठकों के सामने प्रस्तुत करता है | इस मुख्य पात्र का कही नाम नहीं दिया गया | दलित पात्र को क्रांति के राह में संघर्ष करते हुए दिखाने  वाला शायद ही यह पहला उपन्यास है | जिसमें रचयिता ने दलित पात्र को मुख्य पात्र बनाकर उसके जीवन में क्रांति के राह के संघर्ष एवं क्रांति के कारण उसके जीवन में आये कठिनाईयों का उल्लेख किया है | डूम जाति के संघर्ष को दिखाते हुए उनके प्रगति एवं क्रांति की ओर दलितों की उन्मुखता किस प्रकार उनके जीवन को प्रभावित करती है उसके प्रभाव से उनके जीवन में किस प्रकार के परिणाम आते है | यह उपन्यास एक अलग क्रांति की बात करता है जिसमें क्रांति के मार्ग के साथ -साथ उसके प्रभाव एवं क्रांतिकारी जीवन के उस दुःख का वर्णन किया गया जिसे केवल एक क्रांतिकारी ही जानता हो | इस उपन्यास में न केवल वैश्विक क्रांति का उल्लेख किया गया अपितु राष्ट्रीय क्रांति जिसमें केरल की क्रांति एवं तेलंगाना की क्रांति का भी उल्लेख किया गया है | “तेलंगाना में निजाम के छोड़े रजाकार गुंडों के जुल्म के खिलाफ साधारण किसानों की बगावत से उत्साहित राजेश्वर राव और बी.टी. रणदिवे का देखा और दिखाया देसी क्रांति का सपना चकनाचूर हो चुका था |” 
उस सपने के अनुसार स्वाधीन और समाजवादी तेलंगाना, स्वाधीन समाजवादी हैदराबाद की नींव बनने वाला था और स्वाधीन समाजवादी हैदराबाद स्वाधीन समाजवादी भारत की | इधर तेलंगाना वाले देहात के मोर्चे पर क्रांति का नेतृत्व करने वाले थे और उधर रेलवे मजदूर शहर के मोर्चे पर | लेकिन समाजवादी नेहरू ने न केवल निज़ाम की रियासत को स्वाधीन भारत में शामिल कर रख दिया | 
यह दिलचस्प है कि जहाँ उपन्यासों में मनोहर श्याम जोशी समाज और परिवार की पतनशील प्रवृत्तियों पर भरपूर वार करते हैं, वहीं अपने धारावाहिकों में इससे बचते हुए वे लगातार परिवार के महत्त्व पर जोर देते दिखते हैं | दरअसल वे अछे से जानते थे कि समाज के किस वर्ग में उन्हें किस तरह का और कैसा संदेश देना है | किसे किस तरह से कहने और समझने से बात समझ आएगी | इसीलिए प्रबुद्ध पाठक वर्ग और आम मध्य जन से एक ही बात को कहने के लिए उनके तरीके बहुत भिन्न रहे | पर मुख्य बात यह है कि इस सब के माध्यम से उन्होंने जो भी कहा, जो भी लिखा उसमें हमारे समाज, देश और व्यक्ति की चिंता और उसके लिए निष्ठा ही मुख्य थी |  
	‘मनोहर श्याम जोशी’ के उपन्यासों में राजनीतिक घटनाओं एवं मुद्दों को उठाया गया है| ‘क्याप’ उपन्यास में राजनीतिक विमर्श को न केवल विशिष्ट स्थान मिला है अपितु वह अपने स्वरुप में वर्तमान राजनीतिक परिदृश्य का एक सजग पोस्टमार्टम है | इस उपन्यास में राजनीति और सत्ता की सभी कम जोरियाँ तथा राजनीति में आए बदलाव दिखाई देता है | यद्यपि यह उपन्यास संसदीय या उच्च स्तरीय राजनीति पर केंद्रित नहीं है किन्तु अपने स्थानीय राजनीति के कलेवर में भी भारतीय राजनीति की मूल चुनाव प्रणाली,  वोट बैंक की राजनीति, राजनीति का अपराधीकरण, प्रशासन एवं राजनीति के गठबंधन आदि इन सभी का चित्रण करता है |    
	‘क्याप’ राजनीति की लम्पटता के कई चित्र हमारे सामने प्रस्तुत करता है | उत्तर आधुनिक राजनीतिक परिदृश्य को इनके उपन्यासों में निम्न बिंदुओं के आधार पर अभिव्यक्त किया गया है | मनोहर श्याम जोशी अपने उपन्यासों में राजनीति में व्याप्त भ्रष्टाचार एवं स्वार्थ की पोल खोलते हैं | ‘क्याप’ उपन्यास भष्टाचार को इंगित करते हुए वह लिखते हैं – “हर कहीं सत्ता और भ्रष्टता पर्याय बनते जा रहे हैं | सत्ता हथियाने वाला न्यायपालिका, पुलिस, दफ्तरशाही सब पर अपनी चौधराहट कायम करके और सबको भ्रष्ट बनाकर शासक पर लगे उन तमाम अंकुशों की अवहेलना कर पाता है, जिन्हें लोकतंत्र में आज नागरिक के अधिकारों की रक्षा के लिए जरूरी समझा जाता रहा है |” चुनाव के समय राजनेताओं द्वारा किये जाने वाले वायदे, चुनाव जीतने पर धूल धूसरित हो जाते हैं और रह जाता है भयावह भष्टाचारी |”
	आगे की कहानी मुख्य पात्र के जीवन पथ पर संघर्ष की कथा है | डूम जाती के इस लड़के का पढाई में अव्वल आना उसे लखनऊ पहुँचा देता है | यहीं प्रवेश होता है उसके जीवन में एक ब्राह्मण और साथ-साथ साम्यवादी विचारधारा का | नायक को ये लगता है कि क्रांति लाने के बाद वो कन्या से अंतरजातीय विवाह भी कर लेगा और अपने मार्क्सवादी काका की आखिरी इच्छा को भी पूरा करेगा | पर समय के साथ नायक के मस्तिष्क में चल रही योजना मानसिक उथल-पुथल का शिकार हो जाती है | युवावस्था में नायक के मन में चल रहे इस द्वंद्व को जोशी जी ने बखूबी इस उपन्यास में समेटा है | 
	जोशी जी का व्यंग्यात्मक लहजा हमेशा से धारादार रहा है और जगह जगह इसकी झलक हमें इस पुस्तक में देखने को मिलती है | क्रांति की विचारधारा के राह से भटकने का मलाल लेखक को सालता रहा है | पुस्तक के इस कथन में उनके दिल का दर्द साफ़ झलकता है | “क्या चीन का लाल सितारा इसलिए चमका था कि एक दिन विराट बाजार के रूप में चीन की बात सोच-सोच कर बहुराष्ट्रीय कंपनियों के गालों के सेहत की लाली चमकने लाहे ? क्या तेलंगाना आन्दोलन को लेकर क्रांतिकारी कविताएँ इसलिए लिखी गई थी कि हैदराबाद का सी.एम एक दिन का सी.ई.ओ कहलाने पर खुश हो |”
	राजनेताओं के इशारे पर अपराधियों को मुक्त किया जाना या किसी अपराध के लिए निर्दोष को दोषी साबित करना राजनीति में अर्थ एवं शक्ति की प्रभुत्ता को ही रेखांकित करता है –“मेरे दिल्ली ले जाये जाने से एन पहले पुलिस कप्तान चुपके से मुझे बता गया, घबराने की कोई बात नहीं है गुरूजी ! आपके आश्रम में जो गैर – लाइसेंसशुदा असला बरामद हुआ था उसे तो नेताजी के इशारे पर उनके एक चेले ने अपना बता दिया है | मेधातिथि जोशी ने यह दाँव आपको और आपके असली चेले नेताजी को बर्बाद करने के लिए खेला है ताकि हरकु चुनाव जीत जाये |”
	जोशी जी के उपन्यास ‘क्याप’ में राजनेताओं द्वारा धन और बल किए कार्यों का खुलासा किया गया है | डी. आई. जी मेधातिथि राजनीतिक हस्तक्षेप के कारण ही हस्तान्तरित होता है और पदोन्नति के रूप में आई.बी. में भेज दिया जाता है | पुलिस प्रशासन एवं राजनेताओं के गठजोड़ से चुनाव दावपेंचों को अंजाम दिया जाता है | ‘गुरूजी’ नामक पात्र का प्रयोग वोटबैंक बढ़ाने के लिए किया जाता है –“तीसरे दिन हरकू एक स्थानिक सवर्ण वकील बी.बी. उर्फ बुद्धिवल्लभ जोशी को साथ लेकर आया | हरकु ने हाँफते हुए सूचना दी – अभी -अभी मुझे पता चला कि आश्रम पर छापा पड़ा है और पुलिस कप्तान ने रामध्यानु से सांठ –सांठ करके आपके खिलाफ आतंकवाद-अलगाववाद का केस बना दिया है | खैर गुरूजी, घबराने की कोई बात नहीं है मैंने दिल्ली मेधा दाज्यू को फोन कर दिया है | उन्होंने कहा है कि सब संभाल लेंगे और यह बी.बी भी आपको छोड़ने की कानूनी कोशिश में लगा ही रहेगा |”
ऐसा क्या अनोखा है इस पुस्तक में ? अनूठी बात ये है कि उत्तराँचल की भूमि से उपजा उनका कथानक जब तक पाठक की पकड़ में आता है तब तक उपन्यास का अंत हो जाता है | उपन्यास का आरम्भ जोशी जी ने बेहद नाटकीय ढंग से किया है |
डॉ. कृष्णदत्त पालीवाल ‘क्याप’ में वर्णित राजनीतिक परिवेश के सन्दर्भ में लिखते हैं – “क्याप आधुनिक –उत्तर आधुनिक भारत की राजनीति को सामने लाने वाला उपन्यास है | सांस्कृतिक पतन और चिचोरेपन, टुच्चेपन का अनुभव सिद्ध-अनुभूतिबद्ध दिलचस्प इतिहास |” 
[bookmark: _GoBack]उपन्यास में दलित और सवर्णों की जातिगत राजनीति में पनपते अपराध के तत्वों और उसके दुष्परिणामों को उजागर किया है | दोनों पक्ष हत्याएँ, लूट तथा अपहरण आदि अपराधिक क्रियाओं में लिप्त रहते हैं | एक दूसरे पर छींटाकाशी कर राजनीतिक दांवपेचों में वह उलझे रहते हैं | उपन्यास के अंत में कथा-प्रवाह की विचित्रता देखी जाती है और शायद इसी कारण स्वयं जोशी इस उपन्यास की अंतिम पंक्ति के रूप में लिखते हैं –“आप कहेंगे कि यह कथा तो क्याप – जैसी हुई ! धैर्य-धन्य पाठकों, वही तो रोना है |”
